শুরু করেছি বাগবাজারের খাল ছাড়িয়ে আরও উত্তর থেকে। চিৎপুরের খাল অর্থাৎ বাগবাজারের খাল কাটা হয় ১৮৩৩ নাগাদ। খালের মুখে কলের দরজা— স্লুইস গেট। হুতোম বলেছেন, এক সময় দর্শনীয় ছিল সেই দরজা খোলা আর বন্ধ করা। এখন যেমন দাঁড়িয়ে দাঁড়িয়ে পাতাল রেলের মাটি তোলা দেখতেন অসংখ্য দর্শক। চিৎপুর ব্রিজ তৈরি হয় অনেক পরে ১৯৩৪ সালে। চিৎপুর ব্রিজের উপর যদি দাঁড়ানো যায় তবে উত্তর দিকে দেখা যায় তিন-তিনটি গম্বুজ। সেটি একটি তিন গম্বুজ বিশিষ্ট মসজিদ। দাঁড়িয়ে আছে এক উঁচু পোস্তার ওপর। অন্য ধরনের স্থাপত্য। তার সঙ্গে কলকাতার অন্যান্য মসজিদের মিল কম। তাকালে মনে পড়ে যায় মুর্শিদাবাদের কিংবা গৌড়ের মসজিদগুলোর কথা। পুরোপুরি মুসলিম স্থাপত্য। সাধারণের কাছে এ মসজিদের নাম ভোসড়ি শা বা বসরি শা-র মসজিদ। জনশ্রুতি—এর নির্মাতা রেজা খাঁ। এককালে তাঁকে বলা হত চিৎপুরের নবাব। কেউ কেউ বলেন মসজিদটি ১৮০৪ সালে প্রতিষ্ঠিত এবং প্রতিষ্ঠাতা জাফর আলি খাঁ। এই মসজিদের চত্বরেই রয়েছে ভোসড়ি শা পীরের মাজার। দূর আরব থেকে নাকি এসেছিলেন এই সুন্নি পীর সাহেব। আজও তিনি সাধারণের কাছে জাগ্রত ধর্মপুরুষ। হিন্দু মুসলমান নির্বিশেষে মানুষ নিরাময়ের আশায় এখানে ধর্না দেন। আশীর্বাদী ফুল, মাটি বা জল নিয়ে ঘরে ফেরেন। ভোসড়ি শা নিরাময়ী ওষুধ দেন, এখনও সাধারণ মানুষের তাই বিশ্বাস। শুনে ভাল লাগল যাঁরা এখানে আসেন, তাঁদের মধ্যে হিন্দুরাই দলে ভারী। পীর সাহেব সে দিক থেকেও এক নিরাময়ী শক্তিবিশেষ।